Απόφαση αριθ. 1/1999 του Συμβουλίου των Υπουργών ΑΚΕ-ΕΚ

της 8ης Δεκεμβρίου 1999

σχετικά με την παροχή έκτακτης βοήθειας υπέρ των υπερχρεωμένων χωρών ΑΚΕ

(2000/307/ΕΚ)

ΤΟ ΣΥΜΒΟΥΛΙΟ ΤΩΝ ΥΠΟΥΡΓΩΝ ΑΚΕ-ΕΚ,

Έχοντας υπόψη την τέταρτη σύμβαση ΑΚΕ-ΕΚ, όπως τροποποιήθηκε από τη συμφωνία που υπεγράφη στον Μαυρίκιο στις 4 Νοεμβρίου 1995, και ιδίως το άρθρο 282 παράγραφος 5,

Εκτιμώντας τα ακόλουθα:

(1) Οι χώρες ΑΚΕ υπέβαλαν συνεχώς και επανειλημμένως αιτήματα σχετικά με την ανάληψη περισσότερο φιλόδοξων πρωτοβουλιών για τη μείωση του εξωτερικού τους χρέους.

(2) Στη σύνοδο κορυφής της Ομάδας των 7 στην Κολωνία, τον Ιούνιο του 1999, οι υπουργοί ενέκριναν μια διευρυμένη πρωτοβουλία με στόχο τη μεγαλύτερη, εκτενέστερη και ταχύτερη ελάφρυνση του χρέους. Συνεπεία των προσπαθειών βελτιώσεων, το συνολικό κόστος της πρωτοβουλίας αυτής πρόκειται να διπλασιαστεί και να υπερβεί συνολικά τα 27,4 δισεκατομμύρια δολάρια ΗΠΑ.

(3) Η Επιτροπή εξέδωσε ανακοίνωση, στις 26 Οκτωβρίου 1999, σχετικά με τη συμμετοχή της Κοινότητας στην πρωτοβουλία υπέρ της ελάφρυνσης του χρέους των φτωχών υπερχρεωμένων χωρών (ΦΥΧ).

(4) Παρά την αναγγελθείσα σημαντική συνεισφορά στη χρηματοδότηση της πρωτοβουλίας ΦΥΧ, χρειάζεται να εξασφαλιστούν πρόσθετοι πόροι για να καλυφθεί πλήρως το ποσό του πολυμερούς μεριδίου της διευρυμένης πρωτοβουλίας.

(5) Οι προγραμματισθέντες πόροι οι οποίοι δεν διατέθηκαν κατά το 8ο και τα προηγούμενα Ευρωπαϊκά Ταμεία Ανάπτυξης (ΕΤΑ), είναι διαθέσιμοι για το σκοπό αυτό.

(6) Κατά τις ετήσιες συνελεύσεις της Παγκόσμιας Τράπεζας/ΔΝΤ, το Σεπτέμβριο του 1999 στην Ουάσιγκτον, η κοινότητα των χορηγών βοήθειας έλαβε μια σειρά φιλόδοξων πολιτικών αποφάσεων, οι οποίες συνδέουν στενά τις διάφορες στρατηγικές καταπολέμησης της φτώχειας με τα προγράμματα διαρθρωτικής προσαρμογής και την πρωτοβουλία μείωσης του χρέους.

(7) Μια σημαντική κοινοτική συμμετοχή στο Ταμείο Αρωγής, το οποίο συνδέεται με την πρωτοβουλία ΦΥΧ και το οποίο διαχειρίζεται η Παγκόσμια Τράπεζα, θα συνέβαλε, με αποφασιστικό τρόπο, στη συνολική επιτυχία της πρωτοβουλίας αυτής.

(8) Στο πλαίσιο αυτό θα πρέπει να εκδοθούν ξεχωριστές αποφάσεις για τα προβλήματα του εξωτερικού χρέους των ΦΥΧ πλην των μελών της ομάδας ΑΚΕ, σύμφωνα με τις κατάλληλες διαδικασίες, και θα πρέπει, προς το σκοπό αυτό, να χρησιμοποιηθούν δημοσιονομικοί πόροι στο πλαίσιο της πολιτικής της Κοινότητας για την παροχή αναπτυξιακής βοήθειας υπέρ των χωρών της Ασίας και της Λατινικής Αμερικής.

(9) Τα συμπεράσματα της συνεδρίασης που πραγματοποιήθηκε στην Άκρα στις 13 Νοεμβρίου 1999 μεταξύ της Επιτροπής και της υπουργικής επιτροπής ΑΚΕ συνεργασίας για τη χρηματοδότηση της ανάπτυξης, ελήφθησαν υπόψη.

(10) Για την άντληση των προαναφερθέντων προγραμματισθέντων πόρων, είναι αναγκαία απόφαση του Συμβουλίου των Υπουργών ΑΚΕ-ΕΚ,

ΑΠΟΦΑΣΙΖΕΙ:

Άρθρο 1

Οι προγραμματισθέντες πόροι οι οποίοι δεν διετέθησαν κατά το 8ο και τα προηγούμενα ΕΤΑ, μπορούν να χρησιμοποιηθούν υπό μορφή μη επιστρεπτέων ενισχύσεων για τους ακόλουθους σκοπούς:

i) κάλυψη των υποχρεώσεων προς την Κοινότητα όσον αφορά την εξυπηρέτηση του χρέους καθώς και το εναπομένον χρέος των πρώτων χωρών ΑΚΕ που είναι επιλέξιμες στο πλαίσιο της πρωτοβουλίας ΦΥΧ (320 εκατομμύρια ευρώ)·

ii) συμμετοχή στη συνολική χρηματοδότηση της πρωτοβουλίας ΦΥΧ με την καταβολή ποσού ανώτατου ύψους 680 εκατομμυρίων ευρώ υπέρ του Ταμείου Αρωγής το οποίο συνδέεται με την πρωτοβουλία ΦΥΧ και το οποίο διαχειρίζεται η Παγκόσμια Τράπεζα.

Άρθρο 2

Η ενίσχυση που προβλέπεται στο άρθρο 1 σημείο i) θα χρησιμοποιηθεί για τις χώρες ΑΚΕ των οποίων η επιλογή ("σημείο λήψης απόφασης") προβλέπεται προς το παρόν για πριν από το έτος 2001. Η εν λόγω ενίσχυση θα συμπληρωθεί, ενδεχομένως, για τις χώρες που θα επιλεγούν μετά την ημερομηνία αυτή, από άλλους διαθέσιμους πόρους των ΕΤΑ, σύμφωνα με νέα απόφαση του Συμβουλίου ΑΚΕ-ΕΚ.

Όπως και οι άλλοι σημαντικοί πολυμερείς πιστωτές, η Κοινότητα θα χρησιμοποιήσει επίσης τους πόρους αυτούς προκειμένου να ελαφρύνει το βάρος της εξυπηρέτησης του χρέους κατά την ενδιάμεση περίοδο της πρωτοβουλίας ΦΥΧ, υπό την προϋπόθεση ότι η συνεισφορά αυτή θα αφαιρεθεί από τη στήριξη την οποία θα παράσχει εν συνεχεία στο σημείο ολοκλήρωσης.

Άρθρο 3

Η ενίσχυση που αναφέρεται στο άρθρο 1 σημείο ii) καταβάλλεται σύμφωνα με χρονοδιάγραμμα και διαδικασίες τις οποίες θα καθορίσει η Επιτροπή, αφού λάβει υπόψη τόσο τις ανάγκες των αφορωμένων χωρών όσο και τις πραγματικές εκταμιεύσεις των άλλων χορηγών βοήθειας.

Με την επιφύλαξη της χρήσης των πόρων που προέρχονται από τον κοινοτικό προϋπολογισμό υπέρ των χωρών μη ΑΚΕ, η συμμετοχή που προβλέπεται στο άρθρο 1 σημείο ii) προορίζεται αποκλειστικά για τις χώρες ΑΚΕ, και ειδικότερα για τις ανάγκες της Αφρικανικής Τράπεζας Ανάπτυξης.

Άρθρο 4

Η άντληση των πόρων που αναφέρονται στο άρθρο 1 σημεία i) και ii) γίνεται σύμφωνα με τους κανόνες και τις διαδικασίες εφαρμογής της χρηματοδοτικής συνεργασίας στο πλαίσιο της σύμβασης ΑΚΕ-ΕΚ.

Ειδικές ρυθμίσεις προβλέπονται, στο πλαίσιο γενικού συντονισμού με τους άλλους χορηγούς βοήθειας, προκειμένου να αξιοποιηθεί το νέο περιθώριο ελιγμού στο πλαίσιο του προϋπολογισμού, το οποίο προκύπτει από την κοινοτική συνεισφορά υπέρ της ανάπτυξης κοινωνικών τομέων των χωρών ΑΚΕ και υπέρ της μείωσης της φτώχειας.

Άρθρο 5

Η Επιτροπή καλείται να λάβει τα αναγκαία μέτρα για την ενεργοποίηση της παρούσας απόφασης.

Άρθρο 6

Η παρούσα απόφαση αρχίζει να ισχύει από την ημέρα της έκδοσής της.

Βρυξέλλες, 8 Δεκεμβρίου 1999.

Για το Συμβούλιο των Υπουργών ΑΚΕ-ΕΚ

Ο Πρόεδρος

J. Horne